Arubahuis

Arubahuis (oficialmente: Gabinete di Minister Plenipotenciario di Aruba) ta e representacion oficial di gobierno di Aruba na Hulanda, conforme Statuut pa Reino Hulandes. E minister plenipotenciario tin liderazgo general y ta wordo sosteni pa un director y diferente hefe di departamento.

Historia
Arubahuis a habri oficialmente dia 25 di maart 1982, como e representacion di Teritorio Insular di Aruba na Hulanda. Pa Betico Croes, e oficina tabata “parti di e proceso pa independencia” pa Aruba. Cu otorgamento di Status Aparte dia 1 di januari 1986 e oficina na Paleisstraat 6 na Den Haag a bira Gabinete di Minister Plenipotenciario. E prome minister plenipotenciario di Aruba tabata John Merryweather, kende anteriormente tabata traha na Antillenhuis.

Na 1994, a cumpra e edificio historico na R. J. Schimmelpennincklaan 1 pa aloha Arubahuis. Debi na e estado deplorabel constata na 2017, a inicia tramite pa renobacion cu despues a keda tranca pa e pandemia di COVID-19.Pandemia di COVID a tranca reorganisacion y renobacion di Arubahuis, NoticiaCla (12 di augustus 2021) Na 2025 a cuminsa e renobacion durante cual periodo (te 2026) Arubahuis a muda temporariamente pa Oude Middenweg 31-53 na Den Haag.Gabinete AVP/FUTURO a aproba fondo pa renoba Arubahuis, NoticiaCla (27 di juni 2025)

For di e edificio di Arubahuis ta opera desde 1989 e filial di ATA (Oficina di Turismo di Aruba) pa Europa. Despues di su retiro como minister plenipotenciario, Merryweather tabata su prome director.

 Responsabilidadnan 
Arubahuis ta representa e interesnan di Aruba na Hulanda y ta brinda sosten y yudansa na Arubianonan cu ta biba of studia na Hulanda. Ademas, e ta encarga pa representa e interesnan di Aruba den Union Europeo.

E Minister Plenipotenciario ta e representante oficial di Gobierno di Aruba pa cu instancianan oficial den Hulanda of otro luga den Europa.

Riba peticion di gobierno, Arubahuis ta brinda sosten na minister, parlamentario, y funcionario di departamentonan gubernamental den nan tareanan of bishita oficial na Hulanda of otro parti di Europa. E gabinete ta sirbi tambe como e punto di contacto na Hulanda pa parlamento, conseho di minister, y departamentonan gubernamental di Aruba.

Arubahuis ta hunga un papel importante den colecta informacion tocante hecho y desaroyonan relevante pa Aruba y den informa y conseha gobierno riba esakinan.

Como representante di Aruba, e gabinete ta sostene actividadnan cultural di organisacionnan Arubano pa preserva e herencia cultural di Aruba na Hulanda mas tanto posibel. Anualmente, ta duna asistencia na studiantenan Arubano cu ta yega Hulanda pa sigui nan estudio superior.

E organisacion ta consisti di e siguiente departamentonan:Organisatie, kabinetaruba.nl 
 Directiva 
 Servicionan di sosten 
 Operacion 
 Bienestar, Cultura y Enseñansa
 Union Europeo, Huridico y Maneho
 Asuntonan Financiero.

 Minister Plenipotenciario di Aruba 

E minister plenipotenciario ta actua como representante di Aruba na Den Haag, sede di gobierno di Hulanda. E ta forma parti di Conseho di Minister di Reino, sinembargo no ta forma parti di Conseho di Minister di Aruba. Esaki ta debi na e hecho cu un minister plenipotenciario no ta un 'minister' igual na otro minister como e no ta responsabilisa na parlamento, sino ta raporta directamente na Minister di Asunto General di Aruba, cual cartera ta den man di minister-presidente.

 Director Gabinete di Minister Plenipotenciario 
For di 5 di december 2023 Joselin Croes a asumi e funcion di director di Arubahuis.Joselin Croes a cuminsa cu su trabao como director di Arubahuis, NoticiaCla (8 di december 2023) E ta sucesor di Glenn Lin. 
E funcion di director ta uno 'ambtelijk' a base di un contracto laboral y no ta mara na un gobierno specifico.Director di Arubahuis actual lo keda den funcion, y no ta cambia cu signatura di gobierno, NoticiaCla (28 di mart 2025)

 Mira tambe 
 Curaçaohuis
 St. Maarten House

 Link externo 
Website oficial

Kategoria:Aruba
Kategoria:Gobièrnu